b"\n_START_ARTICLE_\nKang (seng)\n_START_PARAGRAPH_\nKang (kinesisk: \xe7\x82\x95, pinyin: K\xc3\xa0ng; mandsju: nahan; tibetansk: cachi \xe0\xbd\x9a\xe0\xbc\x8b\xe0\xbd\x81\xe0\xbe\xb2\xe0\xbd\xb2\xe0\xbc\x8b) er en tradisjonell ovnseng eller soveplattform for flere personer, murt opp med murstein eller lignende. Den er kjent og vanlig fremfor alt i  Mandsjuria i det nord\xc3\xb8stre Kina, men er ogs\xc3\xa5 kjent i omr\xc3\xa5der derfra og vestover helt inn i Tibet.\n_START_SECTION_\nByggem\xc3\xa5te\n_START_PARAGRAPH_\nEt system av r\xc3\xb8r (k\xc3\xa0ngd\xc3\xb2ng \xe7\x82\x95\xe6\xb4\x9e) f\xc3\xb8rer r\xc3\xb8yk og varmluft fra ildstedet inn i kangens indre, slik at den blir oppvarmet nedenfra. Murtstein holder meget godt p\xc3\xa5 varme. Anretninger mellom kaminen som betjener kangen og selve r\xc3\xb8rsystemet fungerer slik at ikke r\xc3\xb8rene etterhvert skal bli tilstoppet av aske. Overflatetemperaturen p\xc3\xa5 en oppvarmet Kang er gjerne p\xc3\xa5 40\xc2\xa0\xc2\xb0C._NEWLINE_I dag blir kanger vanligvis bygget av betong.\n_START_SECTION_\nBruk\n_START_PARAGRAPH_\nOm vinteren benyttes kangen ikke bare for nattes\xc3\xb8vnen men ogs\xc3\xa5 som alment oppholdssted. Til m\xc3\xa5ltider og eventuelt andre gj\xc3\xb8rem\xc3\xa5l som trenger en anretning benyttes et tilpasset sm\xc3\xa5bord (k\xc3\xa0ngj\xc4\xab \xe7\x82\x95\xe5\x87\xa0 eller k\xc3\xa0ngzhu\xc5\x8dzi \xe7\x82\x95\xe6\xa1\x8c\xe5\xad\x90) som settes p\xc3\xa5 kangen._NEWLINE_Tradisjonelt soves det i en hierarkisk orden. \xc3\x98verst i hierarkiet er det sted som er n\xc3\xa6rmest varmekilden (k\xc3\xa0ngt\xc3\xb3u \xe7\x82\x95\xe5\xa4\xb4). Der sov husholdets eldste mann, s\xc3\xa5 fulgte hustruen, deretter de forskjellige familiemedlemmene etter generasjon, alder og kj\xc3\xb8nn._NEWLINE_Kangen benyttes ogs\xc3\xa5 til t\xc3\xb8rking av t\xc3\xb8yvask (k\xc3\xa0ngb\xc3\xb9 \xe7\x82\x95\xe5\xb8\x83) og innh\xc3\xb8stet frukt, og til og med som rugekasse for egg.\n_START_SECTION_\nHistorie\n_START_PARAGRAPH_\nArkeologiske funn viser at en oppvarmet sengeflate er som konsept kjent i Kina helt tilbake i neolittisk tid; funn som viser dette er gjort i Banpo ved Xi'an i Shaanxi. Sengen i Banpo Xian var av ti centimeter stampet leire p\xc3\xa5 gulvet. Historisk var sengen kalt huoqiang og ble oppvarmet av zhidi, det vil si ved \xc3\xa5 tenne et \xc3\xa5pent b\xc3\xa5l p\xc3\xa5 sengen. F\xc3\xb8r man la seg kostet man bort restene. Tangdikteren Meng Jiao skrev i diktet Handi Baixing Yin: Intet brensel \xc3\xa5 varme opp gulvet med for s\xc3\xb8vnen; st\xc3\xa5r og gr\xc3\xa5ter med forkj\xc3\xb8lelse ved midnatt isteden. Gjentatt b\xc3\xa5lbrenning gj\xc3\xb8r sengeoverflaten hard og motstandsdyktig mot fukt._NEWLINE_Den f\xc3\xb8rste formen for oppvarmet sengeplattform oppstod i Kina ved bruk av et enkelt piper\xc3\xb8r. Denne typen plattform er funnet ved utgraving av et hus fra det f\xc3\xb8rste \xc3\xa5rhundre etter Kristus i Heilongjiang. R\xc3\xb8rpipen hadde L-form, var bygd av adobe og brostein, og tildekket av steinheller._NEWLINE_Oppvarmede vegger med et dobbelt r\xc3\xb8rpipesystem ble funnet i et gammelt palass fra 300-tallet i provinsen Jilin. Den har en L-formet adobebenk med et dobbelt r\xc3\xb8rpipesystem. Strukturen er mer kompleks enn det med et enkelt r\xc3\xb8rsystem, og er strukturelt n\xc3\xa6rmere en kang._NEWLINE_Ordet kang betyr \xc2\xab\xc3\xa5 t\xc3\xb8rke\xc2\xbb, og er belagt i en kinesisk ordbok fra 121 e.Kr. Den eldste ferdig utviklede kang har man funnet restene av i Ninghai i Heilongjiang, i Longquanfupalasset (699-926)."